Up-113/95
Natisni
Opravilna št.:
Up-113/95
Datum odločitve:
23. 11. 1995
ECLI:
ECLI:SI:USRS:1995:Up.113.95
Akt:
Ustavna pritožba A.A. zoper sodbo Delovnega in socialnega sodišča v Ljubljani št. Ps 794/94 z dne 4.7.1995
Izrek:
Ustavna pritožba A.A. zoper sodbo Delovnega in socialnega sodišča v Ljubljani št. Ps 794/94 z dne 4.7.1995 se zavrže.
Evidenčni stavek:
Ustavna pritožba se lahko vloži šele, ko so izčrpana vsa pravna sredstva.
Geslo:
Izčrpanje pravnih sredstev kot procesni pogoj za vložitev ustavne pritožbe.
Pravna podlaga:
Zakon o ustavnem sodišču, 1. in 2. odst. 51., 82. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
7. 8. 1995
Vrsta odločitve:
sklep
Vrsta rešitve:
zavrženje
Dokument:
US17629
Up-113/95
23.11.1995
S K L E P
Ustavno sodišče je v postopku za preizkus ustavne pritožbe A.A., ..., na seji senata dne 23.11.1995
s k l e n i l o:
Ustavna pritožba A.A. zoper sodbo Delovnega in socialnega sodišča v Ljubljani št. Ps 794/94 z dne 4.7.1995 se zavrže.
O b r a z l o ž i t e v
A.
1. Pritožnik je dne 7.8.1995 vložil ustavno pritožbo zoper sodbo Delovnega in socialnega sodišča v Ljubljani z dne 4.7.1995, s katero je bil zavrnjen njegov zahtevek za obnovo postopka zaradi priznanja pravic iz pokojninskega zavarovanja.
Ker vloga ni vsebovala vseh podatkov in listin, tako da bi jo Ustavno sodišče lahko preizkusilo, je bil pritožnik pozvan, da jo ustrezno dopolni.
Z vlogo z dne 19.10.1995 je pritožnik delno dopolnil svojo prvotno vlogo. Navaja, da se sporno vprašanje nanaša na vštevanje osebnega dohodka, doseženega v podaljšanem delovnem času, v pokojninsko osnovo. Zadnja sodna odločba, s katero je bilo meritorno odločeno o njegovem zahtevku, naj bi bila odločba Sodišča združenega dela Republike Slovenije opr. št. I Sp 293/83 z dne 17.8.1983. Kasneje je nekajkrat predlagal obnovo postopka tako pri SPIZ kot pri sodišču, vendar vedno neuspešno. Njegovi zahtevki so bili zavrnjeni z utemeljitvijo, da ni predložil novih dokazov ali pa da je zamudil rok za obnovo postopka. Pritožnik meni, da so mu bile kršene pravice iz 22. in 50. člena Ustave.
B.
2. Ustavna pritožba se lahko vloži šele, ko so izčrpana vsa pravna sredstva (prvi odstavek 51. člena Zakona o Ustavnem sodišču; Uradni list RS, št. 15/94 - v nadaljevanju: ZUstS). Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
3. V obravnavanem primeru še niso bila izčrpana niti redna pravna sredstva. Pritožnik oziroma njegova pooblaščena odvetnica sta zoper sodbo Delovnega in socialnega sodišča v Ljubljani št. Ps 794/94 z dne 4.7.1995 vložila pritožbo, o kateri še ni bilo odločeno. Glede na navedeno zakonsko določena procesna predpostavka za obravnavo ustavne pritožbe v tej zadevi ni izpolnjena, zato je bilo treba ustavno pritožbo kot preuranjeno zavreči.
4. V zvezi z navedbami pritožnika, da je zadnja meritorna odločba o njegovih pravicah odločba Sodišča združenega dela iz leta 1983 (enako pa velja tudi za v vlogi navedeno odločbo iz leta 1988), pa Ustavno sodišče pritožniku le pojasnjuje, da samostojna ustavna pritožba zoper to odločbo po 82. členu ZUstS ni možna.
C.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednik senata dr. Lovro Šturm in člana dr. Tone Jerovšek in mag. Matevž Krivic .
Predsednik senata:
dr. Lovro Šturm